Zenia Stampe (RV), 2023-05-25:
Tak for det, og tak til regeringen for den kulturpolitiske redegørelse.
Det er en god overflyvning af kulturområdet.
Den ville jeg have været meget glad for at få, dengang jeg var ny kulturordfører.
Men som Socialdemokratiets kulturordfører også sagde, er det jo mere en temperaturmåling og en faktaboks, end det er egentlig politik eller vision.
Der er selvfølgelig enkelte nedslag og opmærksomhedspunkter, f.eks. oprydning i forældede strukturer, uligheden i kulturforbrug, ligestilling og skabende udøvende kunstneres rammevilkår.
Det er vigtige nedslagspunkter, men det er jo ikke de helt store visioner og mål.
De udestår.
Men jeg har til gengæld også en forventning om, at dem kommer vi til på et tidspunkt at diskutere her i Folketingssalen, for det står faktisk i regeringsgrundlaget, at regeringen vil formulere en samlet og ambitiøs kulturpolitik, der skal løfte kunsten og kulturens stilling i samfundet og sætte pejlemærker for de enkelte kunst- og kulturområder, herunder kunstnerisk frihed, kulturarv, kvalitet, publikum, talentudvikling og eksport.
Der står også, at regeringen vil nedsætte et råd, der kan afdække og diskutere, hvordan kunst og kultur kan bidrage til at løse tidens store kriser, herunder klimakrisen, naturkrisen, velfærdskrisen og trivselskrisen.
Det er to afsnit, jeg kender vældig godt, for jeg har selv skrevet dem, og jeg er glad for, at de stadig væk står i regeringsgrundlaget, selv om vi ikke endte inde i regeringen.
Det er nemlig for os et vigtigt perspektiv på kultur, for kultur er mere end bare en kultursektor.
Det er i øvrigt et perspektiv, som altid har fyldt meget for os i Radikale Venstre.
DEOO – Danske Ensembler, Orkestre og Operainstitutioner har skrevet en kronik op til den her debat, og de var faktisk så søde at gøre mig opmærksom på den kulturpolitiske redegørelse, som min egen, jeg skulle til at sige forgænger, men jeg er dog ikke kulturminister, men som den daværende radikale kulturminister Kristen Helveg Petersen kom med i 1969.
Den fyldte 364 sider og indeholdt en meget bred analyse alle samfundsområder: naturvidenskab, lægevidenskab, biologi, samfundsvidenskab osv.
Tænk, at en kulturminister på den måde påtog sig et overordnet ansvar for udvikling på tværs af alle ministerområder.
Det er jo fantastisk – og det er vores ambition.
Det er jo ikke nok bare at tale kulturen op – det er vigtigt – det er heller ikke nok bare at rette op på strukturelle fejl, selv om det også er vigtigt.
Vi udgav faktisk et stort kulturpolitisk udspil lige før valget, som jeg selv betegnede som en slags kulturpolitisk rugbrødsarbejde, altså med fokus på systemfejl, der skulle rettes op.
Men det er ikke nok.
Vi bør også have en samtale om kunstens og kulturens rolle i den tid, vi lever i.
Hvad kan den?
Hvad skal den?
Det bliver også berørt i redegørelsen, men meget overfladisk, for det er jo en vej fuld af dilemmaer og svære balancer.
Kunst og kultur kan være en bevarende kraft, der er med til at skabe en national identitet, fastholde traditioner og videregive kultur og skabe kontinuitet, men kunst og kultur er også en forandrende og frigørende kraft, der kan udfordre eksisterende hierarkier og traditioner og skabe ny kultur.
Vi lægger os jo traditionelt lidt forskelligt i Folketinget på den balance.
Der er nogle, der abonnerer på lidt mere kulturarv, lidt mindre ny moderne skabende kunst, og der er måske andre, der har en anden balance.
Men for os er begge dele fuldstændig afgørende, også fuldstændig afgørende i den tid, vi befinder os i – en globaliseret, digital, individualiseret tid, hvor vi både har brug for at søge tilbage til rødderne og samles om en national fortælling, men jo også har brug for ny kultur.
Nu skal jeg, inden jeg taler videre, bare lige spørge formanden, om uret her tæller ned, eller det tæller op.
Jeg begyndte nemlig at blive lidt stresset.
Okay, tak.
Jeg blev pludselig meget stresset.
Jeg skulle ellers lige til at tale om det her samfund med højt tempo og individualisering osv., og det vender jeg tilbage til nu, fordi der nemlig både er plads til – og nu gentager jeg mig selv – at søge tilbage til rødderne, samles om en national fortælling, men også skabe ny kultur.